Flere drept i ny uro i Syria
Fem personer ble drept da en bombe eksploderte i bydelen Qaboun i hovedstaden Damaskus tirsdag morgen. Bydelen har vært et sentrum for protestene mot Syrias president Bashar al-Assad, opplyser eksilgruppen Syrian Observatory for Human Rights. Senere tirsdag ble to demonstranter skutt og drept da syrisk politi åpnet ild mot en menneskemengde som var kommet ut for å hilse et team av FN-observatører velkommen i de østlige provinsen Deir al-Zor, ifølge en talsmann for den syriske opprørshæren FSA. - Da FN-kolonnen kom inn i al-Busaira kom hundrevis ut for å hilse dem. I løpet av minutter kom de under ild, sier Abu Laila. Hendelsen er foreløpig ikke bekreftet. Mandag ble minst 54 mennesker, blant dem 31 soldater, drept i ulike angrep rundt om i Syria. FNs generalsekretær Ban Ki-moon sa mandag at han er svært bekymret for at det skal bryte ut en borgerkrig i full skala i Syria.
Minst sju mennesker er drept i ulike angrep i Syria tirsdag, melder syriske opprørere og aktivister.